**...**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

câte clipe închid inimile

în spatele bătăilor lor

câte vise se întorc în rotundul inegal al nopţilor

câte aşteptări se opresc în prag

câte mâini strâng la piept aer

câte rapsodii îngână mierlele şi sturzii de lumină

câte zile îi trebuie unui gând să ajungă aripi

câţi noi goi de noi

trecem printre alţi goi de ei

câţi avem norocul să întâlnim cu adevărat fericire

câte faruri se nasc din fiecare țărm

câte idealuri din fiecare braţ întins spre soare

câți stropi de rouă numesc între ei florile de tei poeţi

câte din toate speranțele vor fi vrut să fie

în clipa care a trecut

despre câte zări spune vântul când

ne umflă pletele de visători

câţi semeni merg mână în mână râzând

câți alții se retrag tot mai goi de tot ce-au avut

câte chitare, piane și viori

însoțesc acest suflet tremurător?

\_

Copyright Mariana Fulger